Selvyn blinkste ster vir Blitsbokke | Netwerk24
Deur Marnus Kok 15 Mei 2021 15:30
Selvyn Davids Vrydag in aksie vir Suid-Afrika 1 teen Kenia, toe die twee spanne op die eerste dag slaags was. Foto: Gallo Images
Davids, 'n spelskepper, was die groot uitblinker in die sewestoernooi wat Saterdag in Stellenbosch ten einde geloop het. Twee Suid-Afrikaanse spanne, tesame met Kenia, Zimbabwe en Uganda was daar in aksie.
Die wedstryde het as voorbereiding vir die Spele gedien, en aan spelers die geleentheid gegee om Neil Powell, afrigter van die Blitsbokke, te oortuig om hulle in die span vir Tokio in te sluit.
Justin Geduld het die naweek ook goeie spel gelewer. Foto: Gallo Images
Die vlugvoetige 27-jarige Davids het die geleentheid met albei hande aangegryp. Hy het teenstanders met sy vaart, skoppies wat tot drieë vir sy span gelei het en aanvoeling vir die spel uitoorlê.
In Davids, iemand wat oor die X-faktor beskik, het Powell 'n speler wat die gang van 'n wedstryd kan verander.
Benewens Davids het spelers soos Branco du Preez, Ruhan Nel, JC Pretorius en Justin Geduld ook goeie vertonings gelewer.
Vir die rekord: Suid-Afrika 1, soos die Blitsbokke in die toernooi bekend gestaan het, het Saterdag albei sy wedstryde gewen. Eers is Zimbabwe (36-0) en daarna Kenia (31-5) geklop.
Die Suid-Afrikaners het foute begaan, soos duikslae wat verbrou is. Maar in die geheel kan Powell tevrede wees met die wedstrydtyd die afgelope twee naweke.
Die eerste been van die toernooi is verlede naweek beslis, met die Stellenbosch-Sportakademie wat toe ook in aksie was.
"Dit was vir ons 'n goeie twee naweke," het Powell ná afloop van Saterdag se laaste wedstryd gesê.
"Dit was regtig vir ons belangrik om teen internasionale teenstanders te speel, omdat hulle jou net soveel meer onder druk plaas en meer fisiek as die plaaslike spanne in die kontakareas is."
Powell het toegegee dat daar baie dinge was waarmee hy in sy noppies is, "maar daar is ook goed wat ons kan beter doen".
Die Blitsbokke kry van Dinsdag af 'n ruskans, voordat hulle die week daarna weer na die oefenveld sal terugkeer.